קים קונקשיין

חייה

קים נולדה ב-1974 בכרמיאל כזכר בשם פרד לוי למשפחה ממוצא לטבי (ברית המועצות לשעבר). כבר בצעירותה החלה לעסוק במוזיקה, והתנדבה בתזמורת הקשישים של מועדון "גיל הזהב" כסולנית. כמו כן, קים נהגה ללכת להופעות של ירדנה ארזי, הזמרת האהובה עליה. ב-1991 בגיל 17 עזבה את העיר לתל אביב.

זהותה המינית

בהיותה ילדה צעירה, חשה קים אי התאמה בין מינה הביולוגי לזהותה המגדרית. ב-1992 בהיותה בת 18, עברה באופן חלקי ניתוח לשינוי מין, שבסופו אימצה את השמות "ענבר" כשמה הפרטי החדש ואת "קים" כשם הבמה שלה, כאשר במקביל התפרסמה גם בשם קים קונקשיין. בפברואר 1997 התארחה קים בתוכניתו של יוסי סיאס תחת השם קים לוי, ושם שוחחה איתו על התהליך שעברה ועל התמודדותה עם התגובות מצד הסביבה.

קריירה מוזיקלית

בספטמבר 1996, לאחר שסיימה את תהליך שינוי המין ועברה לתל אביב, התחברה קים עם שדרן הרדיו והמוזיקאי נינו אורסיאנו. בהפקתו המוזיקלית הקליטה את השיר "הוליווד". את הופעתה הראשונה קיימה בתיאטרון ואדי סאליב בחיפה. הופעה זו צולמה לערוץ 2 במסגרת תוכניתו של מיכה לימור "חשיפה" וזכתה לתשומת לב בשל תדמיתה הפרובוקטיבית של קים, ובין השאר בשל סיפור חייה.
ב-1997 הקליטה קים בהפקתו של אורסיאנו את השירים הפרובוקטיביים "אני רוצה גבר" ו"נערה עובדת", שעסק בזנות וזכה להצלחה למרות תוכנו. שירים אלה הוסיפו לטפח את התדמית הפרובוקטיבית שתדבוק בה לאורך השנים, הן בהקצנה והן באופן מרוכך יותר. באותה שנה השתתפה קים ב"מופע הקברט של נינו" בתיאטרון בית לסין, לצד גילה גולדשטיין (מהנשים הטרנסקסואליות הראשונות בישראל), אניטה פללי ומלכת הדראג נופית תדהר בגילומו של אבינוף פרומר. במופע נחשפו בפעם השנייה השירים "הוליווד" ו"אני רוצה גבר" והצלחתם גדלה, בעיקר בסצנת קהילת הלהט"ב שעבורה מרבה קים להופיע עד היום. באפריל באותה שנה קיימה הופעות רבות, גם הן בעלות אופי פרובוקטיבי, בפסטיבל ויגסטוק, וכן השתתפה בפסטיבל הדראג קווינז הראשון בחיפה כזמרת אורחת, כשופטת וכמכתירת הזוכה. כמו כן החלה בהקלטת אלבום בכורה בהפקתו של אורסיאנו, אך הוא נגנז לאחר שנפרדו דרכיהם של השניים. עם זאת, שיתוף הפעולה ביניהם לא פסק באופן מוחלט.
במאי 1998 התארחה קים בתוכניתו של מני פאר ועוררה סערה קטנה כאשר התיישבה על ברכיו, אם כי הדבר לא הפריע לפאר. בנוסף, גם השיחה שהתנהלה בין פאר לקים אודות זהותה המגדרית עוררה סערה בשל אופיה הפרובוקטיבי. בהמשך השנה זכתה במקום השני בסקר נושאת הדגל של קהילת הלהט"ב. באותה שנה הוציאה בהפקתם המוזיקלית של נינו אורסיאנו ושמעון גפני את השיר "אנא מרה" ("אני אישה"), שהפך ללהיט בארץ וגם בטורקיה - הוא זכה במקום השני ברדיו איסטנבול ובמקום החמישי ברדיו אנקרה. קים הוחתמה שם בחברת "אמר מיוזיק" והקליטה אלבום נוסף, שגם הוא נגנז בגלל בעיות תקציב ובסאונד. ב-1999 התארחה קים בתוכנית הבוקר "קפה טלעד", שם ביצעה את שירה "הוליווד" וסיפרה לירדנה ארזי שבצעירותה היא הייתה נוהגת להגיע להופעותיה של הזמרת.
ב-2001 הוציאה קים את השירים האישיים "לא בוכה" ו"אתה" שזכו להצלחה רבה, והחלה לעבוד על אלבום חדש בהפקת דודי שרון, מוזיקאי ומפיק הפעיל בעיקר בסצנת הלהט"ב אליה הוא משתייך (שרון הוא הומוסקסואל מוצהר). השיר "אתה" עוסק בבגידה באישה טרנסקסואלית מנקודת מבטה של הנבגדת, ו"לא בוכה" עוסק בהתמודדות עם הבגידה הזו והפך ללהיט בהופעותיה עוד לפני שהוקלט; עם זאת, גרסת הסקיצה של השיר נגנבה והודלפה בטרם יצאה הגרסה הרשמית שלו.
ב-2004 הוציאה גרסת כיסוי מצליחה לשירה של ירדנה ארזי "מה נתת לי" ושיר חדש בשם "סקס", שגם הוא הפך ללהיט. בהמשך השנה שיחררה גרסה בסגנון סמבה לשירה "מכולת".
ב-2006 הוציאה לאור את הסינגלים "Disco" ו-"Harasho" (פרודיה ברוסית לשירו של עברי לידר "מרי לנצח", שבעצמו עסק באישה המגלה שהיא טרנסקסואלית), שהפכו ללהיטים. "Harasho" כבש מצעדים רבים באירופה ונכלל באוספים שיצאו בארצות הברית.
ב-2008 סיימה את הקלטת אלבום הבכורה בשם "קים". האלבום, בהפקתו של דודי שרון, כולל אסופה משיריה הישנים כמו "לא בוכה", "סקס" ו"Disco", לצד שירים חדשים כמו גרסה חדשה לשיר "מכולת", "אל תלך" וגרסת כיסוי לשיר מוכר העוסק בזהות מגדרית - "ציירי לך שפם" של נוער שוליים. באלבום מתארח הרקדן והכוריאוגרף שי סוזנה בדואט "שלך לעולם". לשיר "לא בוכה" צולם קליפ. באותה השנה קיימה הופעה משותפת לצד נינט טייב.
ב-2009 הוציאה קים את השיר "חלומות", שלא זכה להצלחה רבה. השיר הבא שהוציאה, חידוש דאנס לשיר "ניצוץ החיים" של שרית חדד, לא זכה לתשומת לב. אף על פי ששני השירים זכו להצלחה פחותה מהקודמים להם, הדבר לא הפריע לקים ובהמשך השנה היא לוהקה לתוכנית "כוכב נולד" ובכך הייתה לטרנסג'נדרית הראשונה מחוץ לארון שהשתתפה בה. קים עברה את שלב האודישנים אך פרשה זמן קצר לאחר מכן מאחר שלא עברה את האודישן הבא אחריו, ועקב שנודע לה שאמה נפטרה מסרטן הדם. אביה של קים נפטר 5 שנים מאוחר יותר מאותה מחלה.
ב-2011 הוציאה קים סינגל חדש בשם "תשקר לי", שזכה להצלחה רבה וצולם לו קליפ. בהמשך השנה הוציאה גרסה אקוסטית לשירה "הוליווד", שזכתה לחשיפה.
ב-2012 הוציאה לאור את שיר הנושא של הסרט הדוקומנטרי אודותיה, "הכוהנת הגדולה", בהפקת דן ציפורי. את השיר כתב והלחין נינו אורסיאנו והוא יועד במקור לדנה אינטרנשיונל. בהמשך הוציאה שיר אקוסטי בשם "אם רק תחכה לי", שזכה להצלחה מינורית. בדצמבר באותה שנה הפתיעה קים כאשר הוציאה לאור גרסת כיסוי לשיר לא מוכר, "זו אני כולי". את השיר ביצעה במקור יהודית תמיר ב-1993 באלבומה "פרחים אדומים".
ב-2013 הוציאה קים סינגל חדש, "דמעות". השיר בסגנון מזרחי, וכתב והלחין אותו זמר לא מוכר. ביוני באותה שנה הוציאה סינגל נוסף בשם "מותק", בו התארחה הדראג קווין והדי.ג'יי קיארה דופלה (שם הבמה של ליאור כהן). באוקטובר, הוציאה לאור את השיר "שקרן" שכתב נאור דנין והלחין נינו אורסיאנו.
ב-2014 הוציאה קים את השיר "משטרה" בהפקתו של דודי שרון והופיעה כאורחת בפסטיבל ויגסטוק בחיפה.
ב-2015, נבחרה קים בין חמשת האנשים המשפיעים ביותר בצפון מהקהילה הגאה. באותה שנה גם נבחרה בין עשר הנשים החזקות בחיפה ודגמנה בתצוגת אופנה עם כל עשר הנבחרות. נבחרה גם לדגמן בקטלוג הכלות של המעצב אורון טובי וייסדה את הקמפיין "גם לנו מגיע להתחתן כמו כולם", שמטרתו קידום והכרה בנישואין חד מיניים. באותה שנה הופיעה קים במצעד הגאווה בחיפה, שבוע לאחר פטירת אביה מסרטן הדם, בדומה לאמה של קים.
ב-2016 נבחרה קים לדגמן בקמפיין האופנה של מאיה ג'יבלי וייסדה את תחרות היופי הראשונה לנשים טרנסקסואליות וטרנסג'נדריות בישראל המקבילה לתחרות מלכת היופי, "מיס טרנס ישראל", יחד עם שתי חברותיה ישראלה לב ומור ויטל. במרץ של אותה שנה, נבחרה בבחירות דמוקרטיות להיות חברת ועד בעמותת "ביחד" למען קהילת הטרנסקסואלים בישראל.
בחודש יוני 2016 יצא הסינגל "התגעגעתי", שהיה תוצאה של שיתוף פעולה עם ליין המסיבות "לאון" והיוצר דניאל צדקה. הסינגל הוקלט כהמנון הגאווה של הצפון.
בחודש ספטמבר 2016 נבחרה להוביל את הקמפיין של ליין "הלאון" בצפון וכיכבה על כל ההזמנות למסיבות שלהם, הוקלט גם סינגל לליין "בת 16 הייתי" חידוש לשיר של להקת הבנות "מנגו"
קים גם מנהלת את הסניף הצפוני של עמותת "ביחד" וביחד הם הרימו את תחרות "מלכת היופי הטרנסית של ישראל"
ב-2017 הופיעה קונקשיין כזמרת אורחת בוויגסטוק השנתי שנערך כמחווה לגילה גולדשטיין שהלכה לעולמה באותה שנה וביצעה את שירה "יאללה גילה". במצעד הגאווה בחיפה היא פתחה את הפנינג הגאווה בגן האם בשיר זה.
ב-2018 שיחררה סינגל חדש je t'aime שכתב דודי שרון  והפיקו נתי נתן ודן ציפורי
2019 התחילה לעבוד בעיתון הד הקריות במדור הרכילות וכך נעשתה הטרנסית הראשונה בישראל שעובדת ברכילות ובעלת מדור על שמה